Βενιζελικά, άσπρα και μαύρα
Ένα υπέροχο παραδοσιακό κέρασμα με αμύγδαλο, κουβερτούρα και υποβρύχιο βανίλια που πρέπει να έχει κάθε σπιτικό.
500 γρ. αμύγδαλα με τη φλούδα τους, ελαφρά καβουρδισμένα, 250 γρ. κουβερτούρα, τριμμένη, 1 κουτ. σούπας κακάο, 4 κουτ. σούπας κονιάκ, 1 φλιτζ. σιρόπι από οποιοδήποτε γλυκό του κουταλιού, 500 γρ. υποβρύχιο με γεύση βανίλια, 125 γρ. κουβερτούρα, σπασμένη σε πολύ μικρά κομμάτια, 1 κουτ. γλυκού σπορέλαιο, 1 κουτ. γλυκού μέλι
Για να φτιάξουμε βενιζελικά, αρχικά, αλέθουμε τα αμύγδαλα στο μπλέντερ ή σε δόσεις στο μούλτι σε χοντρό τρίμμα. Ανακατεύουμε τα αλεσμένα αμύγδαλα με την τριμμένη κουβερτούρα, το κακάο και το μισό κονιάκ – βάζουμε το υπόλοιπο κονιάκ σε ένα μπολάκι και το αφήνουμε στην άκρη. Προσθέτουμε το σιρόπι, ανακατεύοντας πολύ καλά. Πλάθουμε το μείγμα σε μπαλάκια μεγέθους καρυδιού, βουτώντας τα δάχτυλά μας στο μπολάκι με το κονιάκ. Τα ακουμπάμε σε λαδόκολλα και τα αφήνουμε να σταθούν όλη νύχτα.Βάζουμε το υποβρύχιο σε ένα κατσαρολάκι και το ζεσταίνουμε σε χαμηλή φωτιά, ανακατεύοντας συνεχώς. Μόλις λιώσει, αποσύρουμε το κατσαρολάκι από τη φωτιά. Ρίχνουμε ένα-ένα τα μισά μπαλάκια μέσα στο λιωμένο υποβρύχιο και τα γυρίζουμε ώστε να καλυφθούν γύρω-γύρω. Τα βάζουμε σε μικρά καραμελόχαρτα και τα αφήνουμε να στεγνώσουν για τουλάχιστον 2 ώρες.Ξαναβάζουμε το κατσαρολάκι με το υπόλοιπο υποβρύχιο σε χαμηλή φωτιά. Προσθέτουμε τη σπασμένη κουβερτούρα, το μέλι και το σπορέλαιο. Ανακατεύουμε συνεχώς μέχρι να λιώσουν καλά και να ομογενοποιηθούν τα υλικά. Αποσύρουμε από τη φωτιά και βουτάμε τα υπόλοιπα μπαλάκια μέσα στο σοκολατένιο γλάσο. Τα αφήνουμε κι αυτά να στεγνώσουν σε καραμελόχαρτα.Φυλάμε τα βενιζελικά, εκτός ψυγείου, σε δοχείο για τρόφιμα που κλείνει καλά, για αρκετές μέρες.
Αμύγδαλα,Κονιάκ,Σοκολάτα